wickkiey/tamil-wikipedia-markdown huggingface dataset:
# ஆலிசு மன்றோ


**ஆலிசு ஆன் மன்றோ** (*Alice Ann Munro*, 10 சூலை 1931 – 13 மே 2024) என்பவர் ஓர் கனடிய எழுத்தாளர். இவர் 2013ஆம் ஆண்டிற்கான இலக்கியத்திற்கான நோபல் பரிசையும், 2009ஆம் ஆண்டிற்கான மான் புக்கர் பன்னாட்டுப் பரிசையும் தனது படைப்புகளுக்காக வென்றவர். இவர் மும்முறை கனடாவின் புனைகதைக்கான ஆளுநர் விருதினை (Governor General's Award) வென்றுள்ளார். இவர் தனது படைப்புகளில் தென்மேற்கு ஒன்ராறியோவிலேயே அதிகம் மையப்படுத்தியிருக்கின்றார். இவர் *புனைகதையின் மிக பெரிய சமகால எழுத்தாளர்* என்றும் "கனடாவின் செக்கோவ்" என்றும் புகழப்படுள்ளார்..82 வயதாகும் முன்ரோ கடந்த 40 ஆண்டுகளில் அவர் ஏராளமான இலக்கிய விருதுகளை பெற்றுள்ளார்.  

## வாழ்க்கைக் குறிப்பு
இவரது தந்தையார் பெயர் லெயிட்லா ஒரு விவசாயி. தாய் அன்னி கிளார்க் ஒரு பள்ளி ஆசிரியை. ஆலிசு மன்ரோ தனது இளம் வயதிலேயே எழுத ஆரம்பித்துவிட்டார். இவரது முதல் கதையான *ஒரு நிழலின் வடிவம்* (The Dimensions of a Shadow) 1950 ஆம் ஆண்டில் அவர் பல்கலைக்கழகத்தில் படிக்கும் போது வெளியானது. அந்நேரத்தில் இவர் உணவு பரிமாறுபவராகவும், நூலக எழுத்தராகவும் பணியாற்றிக் கொண்டிருந்தார். மன்ரோ ஜேம்ஸ் என்பவரை 1951-ல் திருமணம் செய்துகொண்டார். இவர்களுக்கு சீலா, கேத்தரின், ஜெனி ஆகிய குழந்தைகள் பிறந்தன. இதில் கேத்தரின் பிறந்த 15 மணி நேரதில் இறந்து விட்டார். 1963-இல் இத்தம்பதியினர் *விக்டோரியா* பகுதிக்கு குடிபெயர்ந்தனர். அங்கு மன்றோ புத்தகங்கள் (Munro's Books) என்ற புத்தகக் கடையைத் தொடங்கினர். அக்கடையானது இன்றும் இயங்கிக் கொண்டிருக்கிறது. 1966-இல் இவர்களுக்கு ஆண்ட்றா என்ற குழந்தை பிறந்தது. இவர்கள் 1972-ல் விவாகரத்து செய்தனர். பின்னர் மன்றோ ஜெரால்ட் பிரீம்லின் எனும் புவியியலாளரைத் திருமணம் செய்து கொண்ட்டர். பிரீம்லின் 2013 ஆம் ஆண்டு இறந்தார்.  

### இறப்பு
மறதிநோயால் பாதிக்கப்பட்டிருந்த ஆலிசு மன்றோ 2024 மே 13 அன்று கனடாவில் ஒண்டாரியோவில் உள்ள அவரது வீட்டில் அவரது 92-ஆவது அகவையில் காலமானார்.
# பெங்ஙள்


**பெங்ஙள்** என்பது 1968 ஒக்டோபர் 25-ந் கேரளத்தில் வெளியான மலையாளத் திரைப்படம்.  

## நடிப்பு
- சத்யன்
- டி. எஸ். முத்தய்யா
- கோட்டயம் செல்லப்பன்
- எஸ். பி. பிள்ளை
- பகதூர்
- போள் வெங்ஙோல
- சி. என். ராஜன்
- மதுமதி
- தேவகி
- சுசீலா
- மீனா
- பார்வதி
- சித்ராதேவி.

## பின்னணிப்பாடகர்கள்
- கே. ஜே. யேசுதாஸ்
- சி. ஒ. ஆன்றோ
- எஸ். ஜானகி
- எல். ஆர். ஈஸ்வரி
- பி. லீலா

## பணியாற்றியோர்
- கதை - எ கே சகாதேவன்
- திரைக்கதை, வசனம் - வர்கீஸ் தோலத்து
- இயக்கம் - எ கே சகாதேவன்
- படத்தொகுப்பு- கே டி ஜோர்ஜ்
- துணை இயக்குநர் - வர்கீஸ் தோலத்து
- இசையமைப்பு - சாந்தகுமார், எம் பி சுகுமாரன்
- இசை - ஜோப், ஜோர்ஜ்

## பாடல்கள்
# இரங்கேச வெண்பா

**இரங்கேச வெண்பா** அல்லது **நீதிசூடாமணி** என்று அழைக்கப்படும் இந்நூல், திருக்குறளை அடிப்படையாக எழுதப்பட்ட நூலாகும். இந்நூலை எழுதியவர் *பிறசை சாந்தக் கவிராயர்* ஆவார். 1907 ஆம் ஆண்டு இந்நூலுக்கு சு. அ. இராமசாமி புலவர் என்பர் உரையெழுதி உள்ளார். அதனால் அதற்கு முன்னர் இது படைக்கப்பட்டிருக்க வேண்டும்.  

இந்நூலில் அறத்துப்பால், பொருட்பால், காமத்துப்பால் என்ற திருக்குறளிலுள்ள மூன்று பால்களிலும் வெண்பாக்கள் தொகுக்கப்பட்டுள்ளது.  

<poem>  
1 அறத்துப்பால்  
1.1 பாயிர இயல்  
1.2 இல்லற இயல்  
1.3 துறவற இயல்  
2 பொருட்பால்  
2.1 அரசியல்  
2.2 அமைச்சியல்  
2.3 அங்க இயல்  
2.4 ஒழிபியல்  
3 காமத்துப் பால்  
3.1 களவியல் (ஆண்பாற் கிளவிகள்)  
3.2 கற்பியல் (பெண்பாற் கிளவிகள்)  
3.3 அன்பியல்  
</poem>  

இந்நூலில் ஒவ்வொரு திருக்குறளையும், இதிகாச புராணங்களுடன் இணைந்து கொடுக்கப்பட்டுள்ளது.
# பல்கோண வளைவரை

வளைவரை]]  

கணிதத்தில் **பல்கோண வளைவரை** அல்லது **பலகோண வளைவரை** (*polygonal curve*) என்பது கோட்டுத்துண்டுகளால் இணைக்கப்பட்ட ஒரு தொடர் ஆகும். இது *பல்கோணச் சங்கிலி*, *பல்கோணப் பாதை*, *துண்டுவாரி நேரியல் வளைவரை* என்ற பெயர்களாலும் அழைக்கப்படுகிறது. பல்கோண வளைவரை *P* யானது, உச்சிகள் என அழைக்கப்படும் <math>\scriptstyle(A_1, A_2, \dots, A_n)</math> புள்ளிகளின் தொடரால் குறிக்கப்படும் வளைவரையாகவும், அப்புள்ளிகளில் அடுத்தடுத்துள்ள இரு புள்ளிகளை இணைத்து வரையப்படும் கோட்டுத்துண்டுகளால் ஆனதாகவும் அமையும்.  

பல்கோண வளைவரை, கணிப்பொறி வரைகலையில் *பல்கோடு* எனப்படுகிறது. மற்றும் பெரும்பாலும் வளைந்த பாதைகளை தோராயப்படுத்த பயன்படுத்தப்படுகிறது.  

## எளிய பல்கோண வளைவரை
அடுத்தடுத்துள்ள இரு கோட்டுத்துண்டுகள் மட்டுமே வெட்டிக்கொள்ளும், அதுவும் அவற்றின் ஓரப்புள்ளிகளில் மட்டுமே வெட்டிக்கொள்ளும் கோட்டுத்துண்டுகளால் இணைக்கப்பட்ட பல்கோண வளைவரை, *எளிய பல்கோண வளைவரை*யாகும் (*simple polygonal chain*).  

## மூடிய பல்கோண வளைவரை
முதல் உச்சியும் கடைசி உச்சியும் ஒன்றாக இருக்கும் அல்லது முதல் உச்சியும் கடைசி உச்சியும் ஒரு கோட்டுத்துண்டால் இணைக்கப்பட்டிருக்கும் ஒரு பல்கோண வளைவரை *மூடிய பல்கோண வளைவரை* (*closed polygonal chain*) ஆகும். ஒரு தளத்திலுள்ள ஒரு எளிய மூடிய பல்கோண வளைவரை ஒரு எளிய பல்கோணத்தின் வரம்பாக இருக்கும். பெரும்பாலும் "பல்கோணம்" என்ற சொல், "மூடிய பல்கோண வளைவரை" என்ற பொருளில் பயன்படுத்தப்படுகிறது.  

சில இடங்களில் பல்கோணப் பரப்பளவிற்கும் பல்கோண வளைவரைக்குமுள்ள வேறுபாட்டைக் காண்பது அவசியமாகிறது.  

## பயன்பாடு

நடைமுறை வாழ்வில் காணும் சில பொருள்களின் வளைவரைகளையும் வரம்புகளையும் தோராயப்படுத்த பல்கோண வளைவரைகள் பயன்படுத்தப்படுகின்றன.
# தோற்றுவாய்-புறப்பரப்பும் விழுக்காட்டில் ஆழ கதிர்ஏற்பளவும்

**தோற்றுவாய்-புறப்பரப்பும் விழுக்காட்டில் ஆழ கதிர்ஏற்பளவும்** (*SSD & PDD*) என்பது கதிர் ஏற்பளவின்  
விழுக்காடு, எவ்வாறு தோற்றுவாய் -புறப்பரப்புடன் மாறுகிறது என்பதனை விளக்குகிறது.  

- F செ.மீ. தோற்றுவாய் புறப்பரப்பில் (SSD-Source Surface Distance) யில் கதிர்கள் விழுகின்றன என்போம்.
- d செ.மீ. ஆழத்தில் இருக்கும் ஒரு புள்ளியில் (P) கதிர் ஏற்பளவு D<sub>p</sub> என்றும் எடுத்துக் கொள்வோம். (எளிமை கருதி முதன்மைக் கதிர்வீச்சு மட்டும் கருத்தில் கொள்ளப்படுகிறது.)
- P என்கிற புள்ளியில் கதிர் வீச்சளவு E<sub>p</sub>. எதிர் இருமடி விதிப்படியும், படிக்குறி-மடக்கை விதிப்படியும் கதிர்களின் செறிவு குறைகிறது.

எனவே P புள்ளியில் கதிர்வீச்சளவு:  

:<math> E_p = \frac {k}{(F+d)^2} \times e^{-μd} \,</math> .......(1)  
:இங்கு μ என்பது கொடுக்கப்பட்டுள்ள கதிர்களுக்கு நேர்கோட்டில் செறிவுகுறைவு குணகம்.  

இதேபோல் 0 என்கிற திட்டப்புள்ளியில் கதிர்வீச்சளவு E<sub>0</sub>:  

:<math> E_0 = \frac {k}{F^2} \,</math>.........(2)  

இந்த இரு சமன்பாட்டிலிலிருந்தும் ஆழவிழுக்காட்டில் கதிர்வீச்சின் அளவு:  

:<math>D_p = \frac {E_p}{E_0} \times 100 \,</math>  
::<math> = \frac {F^2}{(F+d)^2} \times e^{-μd}\,</math>  

இப்போது எந்த ஒரு குறிப்பிட்ட ஆழத்திற்கும் (d), F இன் மதிப்புக் கூடும்போது  

:F<sup>2</sup>/( F+d)<sup>2</sup> இன் மதிப்பும் கூடும். எனவே PDD மதிப்புக் கூடுகிறது.  

எடுத்துக்காட்டு:  

இப்போது d யினை 10 செ.மீ. என்போம். இப்போது இந்த ஆழத்திற்கும் F = 40 மற்றும் 50 செ.மீ க்கு (SSDக்கு), F<sup>2</sup>/(F+d)<sup>2</sup> இன் மதிப்புக் காண்போம்.  

F = 40 எனில்,  
:F<sup>2</sup>/(F+d)<sup>2</sup> = 40<sup>2</sup>/(40+10)<sup>2</sup> =0.64  

F = 50 எனில்,  
::F<sup>2</sup>/(F+d)<sup>2</sup> = 50<sup>2</sup>/(50+10)<sup>2</sup> =0.70.  
:e<sup>-μd</sup> இரண்டிலும் பொது. இதிலிருந்து SSD கூடும்போது PDD கூடுவது தெளிவாகிறது.  

## ஆதாரம்
- பி.எ ஆர்.சி கையேடு.

.
# ஒய். எஸ். எம். யூசுப்



**ஒய். எஸ். எம். யூசுப்** ஓர் தமிழக அரசியல்வாதி ஆவார். இவர் தமிழக அமைச்சரவையில் 1983 ஆம் ஆண்டு முதல் 1987 வரை எம்.ஜி.ஆர் தலைமையில் தமிழ்நாடு நீர்ப்பாசனத்துறை அமைச்சராக பதவி வகித்தார். இவரின் சொந்த ஊர் திருநெல்வேலி மாவட்டம், பணகுடி ஆகும். 1977ஆம் ஆண்டு நடந்த சட்டமன்றத் தேர்தலில், ராதாபுரம் தொகுதியில் வெற்றிபெற்றார். பின்னர் 1983 ஆம் ஆண்டு முதல் 1987 வரை தமிழக சட்டமேலவை உறுப்பினராக பணியாற்றியுள்ளார். இவர் 25 சனவரி 2008 அன்று காலமானார்.
# அன்வர் ராஜா


**அன்வர் ராசா** (*Anwhar Raajhaa*) என்பவர் ஒரு தமிழக அரசியல்வாதி ஆவார். இவர் 2001இல் இராமநாதபுரம் சட்டமன்றத் தொகுதியிலிருந்து, தமிழக சட்டப்பேரவை உறுப்பினராகத் தேர்ந்தெடுக்கப்பட்டார்.  

இவர் தமிழக அரசின் தொழிலாளர் நலத்துறை அமைச்சராகப் பணியாற்றியுள்ளார். இவர் அனைத்திந்திய அண்ணா திராவிட முன்னேற்றக் கழகம் கட்சியைச் சார்ந்தவர்.  

16ஆவது மக்களவைத் தேர்தலில், அனைத்திந்திய அண்ணா திராவிட முன்னேற்றக் கழகம் வேட்பாளராக இராமநாதபுரம் தொகுதியிலிருந்து, 2014 ஆம் ஆண்டு நடந்த மக்களவைத் தேர்தலில், தேர்ந்தெடுக்கப்பட்டார்.  

இவர் அனைத்திந்திய அண்ணா திராவிட முன்னேற்றக் கழகப் பொதுச்செயலாளர், பழனிசாமியால் கட்சியைவிட்டு நீக்கப்பட்டதைத் தொடர்ந்து, 21 சூலை 20215இல் திராவிட முன்னேற்றக் கழகத்தில் இணைந்தார்.
# நான்காம் ஏட்ரியன் (திருத்தந்தை)



**நான்காம் ஏட்ரியன்** அல்லது **நான்காம் ஹேட்ரியன்** (அதிரியான்) (; பி. சுமார். 1100 – இ. 1 செப்டம்பர் 1159) என்பவர் 4 டிசம்பர் 1154 முதல் 1159இல் தனது இறப்புவரை கத்தோலிக்க திருச்சபையின் திருத்தந்தையாக இருந்தவராவார். இவரின் இயற்பெயர் நிக்கோலாஸ் பிரேக்ஸ்பியர் ஆகும். இதுவரை திருத்தந்தை பணிப்பொறுப்பினை வகித்த ஒரே ஆங்கிலேயர் இவர் ஆவார்.  

## வாழ்கைச் சுருக்கம்
இங்கிலாந்தில் 1100-ம் ஆண்டில் பிறந்த இவர், இளம் வயதில் கல்வி கற்பதற்காக ஆர்லஸ் சென்றார். படித்து முடித்ததும் அவிஞ்னோன் அருகிலிருக்கும் புனித ரூபஸ் துறவிகள் சபையில் சேர்ந்தார். ஒரு துறவியாக உரோமைக்கு சென்றபோது திருத்தந்தை மூன்றாம் யூஜின் இவரை அல்பானோவின் கர்தினால் ஆயராக 1146-ல் நியமித்தார். 1154 டிசம்பர் 4-ல் இவர் திருத்தந்தையாக தேர்ந்தெடுக்கப்பட்டபோது நான்காம் ஏட்ரியன் என்ற பெயர் சூடிக்கொண்டார்.  

சிசிலி நாட்டு அரசர் வில்லியம், வெளிப்படையாகவே ஏட்ரியனின் திருத்தந்தை தேர்வுக்கு எதிர்ப்புத் தெரிவித்துக்கொண்டிருந்தார். காம்பாஞ்ஞாவிலிருந்த குறுநில அதிபர்கள் தங்களுக்கிடையே சண்டையிட்டதோடு நின்று விடாமல், திருத்தந்தையையும் தாக்க முனைந்தனர். திருத்தூர்களின் கல்லறைகளுக்கு வந்த திருப்பயணிகளையும் கொள்ளையடித்தனர். பிரெசியாவின் ஆர்னால்டு தலைமையில் உரோமைக்குடிமக்களும் வன்முறையில் ஈடுபட்டனர். 1155 ஜனவரியில் கர்தினால் ஜெரார்டஸ் தனது இல்லம் நோக்கி நடந்து சென்று கொண்டிருந்தபோது, அவர் தாக்கப்பட்டு கொல்லப்பட்டார். இதனால் உரோமையில் தடை உத்தரவுபோடப்பட்டது. இதனால் விட்டர்போ சென்றார் திருத்தந்தை. இயேசுவின் உயிர்ப்புப் பெருவிழா நெருங்கிக் கொண்டிருந்தால், உரோமை மக்களும் பிரபுக்களும் (Roman Senate) விடர்போவுக்குச் சென்று திருத்தந்தையிடம் இனி கலவரங்களை உருவாக்காமலிருப்பதாக வாக்குறுதி அளித்தனர். அதனால் திருத்தந்தை உரோமை நகருக்குத் திரும்பினார். பிரச்சனைகளுக்குக் காரணமாயிருந்த ஆர்னாடு நாடுகடத்தப்பட்டார். திருத்தந்தை நான்காம் ஏட்ரியன் 1159 செப்டம்பர் முதல் நாளில் இறந்தார்.
# டி. பி. எம். மொகைதீன் கான்


**டி. பி. எம். மொகைதீன் கான்** (*T. P. M. Mohideen Khan*) இந்தியாவைச் சேர்ந்த ஓர் அரசியல்வாதியாவார். தமிழ்நாட்டிலுள்ள திருநெல்வேலி நகரத்தில் 1947 ஆம் ஆண்டு சூலை மாதம் 19 ஆம் நாள் முகமது ராவுத்தர் என்பவருக்கு இவர் மகனாகப் பிறந்தார். பாளையங்கோட்டை புனித சேவியர் பள்ளியில் பத்தாம் வகுப்பு வரை பயின்றுள்ளார்.  
திராவிட முன்னேற்றக் கட்சியின் உறுப்பினரான இவர் மாநிலத்தின் சுற்றுச்சூழல் அமைச்சராகவும் இருந்தார். பாளையங்கோட்டை மாநில சட்டமன்றத் தொகுதியைப் பிரதிநிதித்துவப்படுத்தும் தமிழ்நாடு சட்டமன்ற உறுப்பினராகவும் இருந்தார். 2001 முதல் 2021 ஆம் ஆண்டு வரை ஒரே தொகுதியில் நான்கு முறை போட்டியிட்டு இவர் தேர்ந்தெடுக்கப்பட்டார்.  

## வாழ்க்கைக் குறிப்பு
டி, பி, எம். மொகைதீன் கான் ஒரு தொழிலதிபராக தன் வாழ்க்கையை தொடங்கினார். திராவிட இயக்கத்தின் மீதும், தி.மு.க நிறுவனரான அண்ணாதுரை மற்றும் மு. கருணாநிதி ஆகியோர் மீதும் பெரும்பற்று கொண்டவராக விளங்கினார். இந்தி மட்டும் ஆட்சிமொழி சட்டத்தை எதிர்த்து தமிழகத்தில் போராட்டங்கள் நடந்த காலத்தில், இவர் தி.மு, க. கட்சியில் இணைந்து பேருந்து மறியல், தொடர்வண்டி மறியல் போன்ற போராட்டங்களில் ஈடுபட்டார். பிறகு நடந்த சட்டமன்றத் தேர்தலில் தி.மு.க ஆட்சிக்கு வந்தது. தி.மு.கவில் பல பொறுப்புகளை வகித்த இவர், இறுதியில் 2001 ஆம் ஆண்டு நடைபெற்ற சட்டமன்றத் தேர்தலில், பாளையங்கோட்டை தொகுதியில் போட்டியிட கட்சியில் வாய்ப்பு பெற்று, முதன் முதலில் சட்டமன்றத் தேர்தலில் போட்டியிட்டு வென்றார். 2006 ஆண்டும் தி. மு.க. சார்பில் போட்டியிட்டு சட்டமன்றத்துக்கு போட்டியிட்ட இவர் தமிழக சுற்று சூழல் அமைச்சராக நியமிக்கப்பட்டார்.  

## பணிகள்

டி. பி. மொகிதீன் கான் தமிழக சுற்றுசூழல் அமைச்சராக இருந்தபோது தமிழ்நாடு மாசுக்கட்டுப்பாட்டு வாரியம் செயல்படுத்தப்பட்டது. வாரியம் முழுமையாக கணினி மயமாக்கப்பட்டு, அனுமதி மின்னணு முறையில் ஒரு மாதத்திற்குள் வழங்கும் வகையில் விரைவாக்கப்பட்டது. இந்த செயல்முறை முதலீட்டாளர்களுக்கும், மாநிலத்துக்கும் பயனளிக்கும் வகையில் இருந்தது.  

## சர்ச்சை
2010 ஆம் ஆண்டில், குண்டர்களால் தாக்கப்பட்ட ஒரு காவல்துறை அதிகாரியை தன்னுடன் வாகனங்கள் பல இருந்தபோதிலும் உடனடியாக உதவி செய்யாமல் காவல்துறை அதிகாரி சாலையில் இறந்துவிட காரணமானார். சுகாதாரத் துறை அமைச்சர் எம்.ஆர்.கே.பன்னீர்செல்வத்துடன், 20 நிமிடம் தன்னுடைய வாகனத்தில் இருந்து இறங்காமல், இந்த சம்பவத்திற்கு வெறும் சாட்சியாக நின்றார்.
# மன்னை நாராயணசாமி



**மன்னை ப. நாராயணசாமி ** தமிழக அரசியல்வாதி மற்றும் தமிழக அமைச்சரவையில் கூட்டுறவு, விவசாயம், உள்ளாட்சித் துறை அமைச்சராகப் பணியாற்றியுள்ளார். திராவிடக் கொள்கையில் பற்றுக் கொண்ட இவர், திராவிட முன்னேற்றக் கழகத்தின் ஆரம்ப காலம் முதல் முக்கியப் பங்கு வகித்தவர். இவரது குடும்ப பெயர் *ப. நாராயணசாமி ஓந்திரையர்* ஆகும்.
# நாகதாளி


**நாகதாளி** (*Opuntia stricta*) அல்லது **சப்பாத்திக் கள்ளி** என்பது கள்ளி இனத்தைச் சேர்ந்த தாவரமாகும். இது 2 மீட்டர் (6.6 அடி) வரை வளரக்கூடியதும், இலையுதிர் காலத்திலும் கோடை காலத்திலும் எலுமிச்சை மஞ்சள் நிறத்தில் பூக்களை உருவாக்கி, நீலங் கலந்த கருஞ்சிவப்பு நிறத்தில் பழங்களை உருவாக்கும். இத்தாவரம் அமெரிக்கா மற்றும் ஆசியாவில் காணப்படுகின்றது.
# சின்னதும்பூர்



**சின்னதும்பூர்** (*Sinna Thumbur*) நாகப்பட்டினம் மாவட்டம் கீழ்வேளுர் வட்டத்திலுள்ள ஒரு கிராமம். மொத்த ஊரின் பரப்பளவு 100 ஏக்கர். மொத்த மக்கள் தொகை 500. இவ் வூர் வேளாங்கண்ணிக்கு மிக அருகில் உள்ளது. இங்குள்ள மக்களின் பிரதான தொழில் விவாசாயம்.  

## விஸ்வநாதர் கோவில்
இங்கு ஒரு பழைமை வாய்ந்த சிவன் கோவில் (விஸ்வநாதர் கோவில்) உள்ளது. இது சோழர் காலத்தில் கட்டப்பட்டது என்பதற்கு சான்றாக அங்கு கல்வெட்டு உள்ளது. இந்த கோவிலின் மூலவராக விஸ்வநாதரும், பார்வதியும் உள்ளனர். அவர்களுக்கு எதிரே ஒரு நந்தி சிலையும் உள்ளது. கோவிலை சுற்றிப் பெரிய மதில் சுவரும், உள்ளே மூலவரைச் சுற்றி வினாயகர், முருகன், அய்யானார், சேவிராயர் எனச் சிறுசிறு சன்னிதிகள் உள்ளன. இவையனைத்தும் கோவிலில் சுற்றி இருந்தாலும் கோபுரம் தான் கோவிலின் சிறப்பு. பெரிய கருங்கல்லை கொண்டு 50அடி உயரத்தில் உள்ளது. இந்த கோவில் சுமார் 30ஆண்டுகளாக கும்பாபிஷேகம் நடைபெறாமல் இருந்தது. 2008 ஆம் ஆண்டு ஒரு சிவனடியார் இதன் கோவில் திருப்பணிகளை மேற்கொண்டு கும்பாபிஷேகமும் நடத்தினார். மேலும் இந்த கோவிலில் அந்த காலத்து குகை ஒன்று உள்ளது. இது தஞ்சை பெரிய கோவிலுக்கு அந்த காலத்தில் செல்லும் வழியென்ற செய்தி வழங்கப்படுகிறது. மாதம் தோறும் சிவராத்தி அன்று கோவிலில் சிறப்பான பூஜைகளும் கலை நிகழ்ச்சிகளும் நடைபெறும். மிகவும் சக்தி வாய்ந்த கோவில் என்பது இந்தப் பகுதி மக்களின் நம்பிக்கை. கோவில் முகவரி: சின்னதும்பூர், கீழ்வேளுர் தாலுக்கா, நாகப்பட்டினம் மாவட்டம்.
# கீத் சேத்தி


**கீத் சேத்தி** (*Geet Sethi*) இந்திய பில்லியர்ட்சு விளையாட்டு வீரர் ஆவார். இவ் விளையாட்டில் இந்தியா சார்பில் பங்கு கொண்டு பல சாதனைகளை நிகழ்த்தியுள்ளார். மேலும் இந்தியாவின் பல உயரிய விருதுகளையும் பெற்றுள்ளார்.  

## பிறப்பு
கீத் ஸ்ரீ ராம் சேத்தி இந்தியாவின் புது டெல்லியில் 1961-இல் ஒரு பஞ்சாபி குடும்பதில் பிறந்தார். பின் அகமதாபாத்தில் வளர்ந்தார்.  

## சாதனை
கீத் சேத்தி ஆசிய விளையாட்டு போட்டியில் ஒரு தங்கம், இரண்டு வெள்ளி, மற்றும் இரண்டு வெண்கலப் பதக்கங்களை வென்றுள்ளார். உலக சாம்பியன்ஷிப் போட்டிகளில் இரண்டு சாதனைகளை நிகழ்த்தியுள்ளார்; பதக்கங்களையும் வென்றுள்ளார்.  

## விருது
1986 ஆம் ஆண்டில் இவருக்கு பத்மசிறீ விருது மற்றும் அருச்சுனா விருதும், 1992 இல் இந்தியாவின் விளையாட்டு வீரர்களுக்கு அளிக்கப்படும் உயரிய விருதான ராஜீவ்காந்தி கேல் ரத்னா விருதும், 1993 இல் கே. கே. பிர்லா விருதும் வழங்கப்பட்டது.
# மோஸ்லி விதி


**மோஸ்லியின் விதி** (*Moseley's law*) என்பது அணுக்களில் இருந்து வெளிவிடப்படும் எக்சு-கதிர்களின் பண்புகளைக் குறித்த ஒரு அனுபவ விதியாகும். இவ்விதி 1913ஆம் ஆண்டில் ஹென்றி மோஸ்லி என்னும் ஆங்கில இயற்பியலாளரால் தெரிந்து விளக்கப்பட்டது. எக்சு-கதிர்கள், வெற்றிடக் குழாயிலுள்ள இலக்கினை, வேகமாகச் செல்லும் இலத்திரன்கள் மோதுவதால் தோற்றுவிக்கப்படுகின்றன. இந்நிலையில் தொடர்நிறமாலையுடன் இலக்காகப் பயன்படும் தனிமத்தின் பண்புக் கோடுகளும் (Characteristic lines) தோற்றுவிக்கப்படுகின்றன. மோஸ்லி பல்வேறு தனிமங்களை இலக்காகப் பயன்படுத்தி, அவை ஒவ்வொன்றின் பண்புக் கோடுகளையும் ஆய்ந்தார். பிராக்கின் எக்சு கதிர் நிறமாலைமானியினைப் (Bragg's x-ray spectrometer) பயன்படுத்தி அவர் மேற்கொண்ட ஆய்வுகள் மிகவும் விந்தையான முடிவுகளைக் காட்டின. முக்கியமாக பண்பு நிறமாலையில் KLM கோடுகள் உள்ளதைக் கண்டார்.  

அவர் கண்ட முக்கிய முடிவு (மோஸ்லி விதி):  

K பண்புக் கோடுகளின் அதிர்வெண்கள், அணு எண் கூடும் போது அதிகரிக்கிறது. இதற்கு முக்கிய காரணம் அணுஎண் கூடும் போது K எலக்ட்ரான்களின் பிணைப்பாற்றலும் கூடுவதாகும்.  

Kα வரியினை எடுத்துக்கொள்வோம். அதிக அணுவெண்ணுள்ளத் தனிமத்திற்கு Kα கதிரின் அதிர்வெண்ணும் அதிகமாக இருக்கும்.  

அதாவது:  

: <math>f \propto (Z-b)^2 \,</math>  

: <math>\sqrt{f} \propto (z-b) \,</math>  

: <math>\sqrt{f} = a(Z-b). \,</math>  

இதில் f, கதிரின் அதிர்வெண்; Z என்பது அணு எண்; a யும் b யும் மாறிலிகள். a, b என்பன K தொடருக்கு மாறுவதில்லை. ஆனால் L தொடருக்கு மாறும். b என்பது கரு மறைப்பு மாறிலி (Neuclear screening constant) எனப்படும். இதன் மதிப்பு L தொடருக்கு அதிகம். இதுவே மோஸ்லி விதியாகும்.
# ஒட்டுக் கண்ணாடி



**ஒட்டுக் கண்ணாடி** (Laminated glass) என்பது இரண்டு அல்லது அதற்கு மேற்பட்ட கண்ணாடித் தகடுகளை ஒன்றன்மேல் ஒன்றாக ஒட்டி உருவாக்கப்படும் கண்ணாடித் தகட்டைக் குறிக்கும். இது ஒரு வகைக் காப்புக் கண்ணாடி. இவ்வகைக் கண்ணாடியில் கண்ணாடித் தகடுகளுக்கு இடையே இடைப் படலம் எனப்படும் ஒட்டுவதற்கான படலம் இருக்கும். இப்படலம் பாலிவைனைல் பியூட்டிரல் (polyvinyl butyral) எனப்படும் வேதிச் சேர்வையால் ஆனது. இதுவும் கண்ணாடியைப் போல் ஒளியை ஊடுபுகவிடும் தன்மை கொண்டது. இதனால் ஒட்டுக்கண்ணாடியின் ஒளியூடுபுகவிடும் தன்மை பாதிக்கப்படுவதில்லை. இந்த இடைப்படலம் கண்னாடித் தகடுகளை இறுக்கமாகப் பிணைத்து வைத்திருக்கும். கண்ணாடிகள் உடையும் போதும், அவற்றை விழ விடாமல் பிடித்து வைத்திருக்கக்கூடிய தன்மை கொண்டது. இதன் வலுவான ஒட்டும் தன்மை காரணமாக உடையும் கண்ணாடிகள் கூரிய விளிம்புகளோடு கூடிய பெரிய துண்டுகளாக அல்லாமல் சிறு துண்டுகளாகவே உடைகின்றன. ஒரு புள்ளியில் தாக்கம் ஏற்படும்போது சிலந்திவலை வடிவில் வெடிப்புக்கள் ஏற்படுவதைக் காண முடியும்.  

மனிதரால் அல்லது பிற வழிகளில் கண்ணாடித் தகடு மீது தாக்கம் ஏற்படக்கூடிய இடங்களிலும், உடையும்போது விழுந்து பாதிப்புக்களை உண்டாக்கக்கூடிய இடங்களிலும் ஒட்டுக் கண்ணாடிகள் பயன்படுகின்றன. கூரைக் கண்ணாடிகள், தானுந்துகளில் பயன்படும் முகப்புக் கண்ணாடிகள் போன்றவை ஒட்டுக் கண்ணாடிகளினாலேயே உருவாக்கப்படுகின்றன. பெரிய அளவில் புயல் தாக்கங்கள் இருக்கக்கூடிய இடங்களில் கட்டிடங்களின் வெளிப்புறம் பயன்படும் பெரிய கண்ணாடித் தகடுகளுக்கு ஒட்டுக் கண்ணாடிகளே பெரும்பாலும் பயன்படுகின்றன. பாலிவைனைல் பியூட்டிரல் இடைப் படலம் கண்ணாடியின் ஒலி ஊடுபுகவிடும் தன்மையையும் குறைக்கிறது. அத்துடன் இப்படலம் 99% புறவூதாக் கதிர்களையும் தடுக்கவல்லது.
# வள்ளல் (தாவரம்)


**வள்ளல்** அல்லது **கங்குன்** அல்லது **வள்ளல் கீரை** (*Ipomoea aquatica*) என்பது அரை நீர்த் தாவரமும், வெப்ப வலய இலைக் காய்கறியும், மூலிகைத் தாவரமும் ஆகும். இது உலகிலுள்ள வெப்ப மண்டல பிரதேசங்களில் காணப்படும் இதன் தாயகம் அறியப்படவில்லை.  

வள்ளல் நீரில் அல்லது நீர் அதிகம் காணப்படும் நிலத்தில் வளரும். இதன் தண்டு 2–3 மீட்டர் (7–10 அடி) அல்லது அதற்கு மேல் வளரக்கூடியதும், முடிச்சுகளில் வேர் உருவாகக்கூடியதும், குழாய் போன்றதும், மிதக்கக்கூடியதும் ஆகும். பல வடிவங்களில் காணப்படும் இலை ஈட்டி முனை தோற்றத்தையும், 5–15 செ.மீ (2–6 அங்குலம்) நீளத்தையும் 2–8 செ.மீ (0.8–3 அங்குலம்) அகலத்தையும் கொண்டது. பூக்கள் எக்காள வடிவிலும், 3–5 செ.மீ (1–2 அங்குலம்) விட்டத்தையுடையதும், பொதுவாக வெள்ளையுடன் மத்தியில் வெளிறிய ஊதா நிறத்துடன் காணப்படும். இப்பூ வரைதலுக்கு பயன்படக்கூடிய விதையுறைகளை உருவாக்கக் கூடியது.
# காப்புக் கண்ணாடி



**காப்புக் கண்ணாடி** என்பது, குறைந்த அளவு உடையும் வாய்ப்புக் கொண்ட அல்லது உடைந்தாலும் அதிகம் பாதிப்புக்களை ஏற்படுத்தாத தன்மை கொண்ட கண்ணாடி ஆகும். செம்பதக் கண்ணாடி, ஒட்டுக் கண்ணாடி, கம்பிவலைக் கண்ணாடி போன்றவை காப்புக் கண்ணாடிக்கு எடுத்துக்காட்டுகள். ஒட்டுக் கண்ணாடியும், கம்பிவலைக் கண்ணாடியும் பிராங்க் சூமன் என்பவரால் கண்டுபிடிக்கப்பட்டது. இம்மூன்று வழிமுறைகளையும் ஒன்றிணைத்தும் காப்புக் கண்ணாடிகளை உருவாக்க முடியும். அதாவது, செம்பதக் கண்ணாடிகளை ஒட்டி அதில் கம்பிவலையையும் உள்ளிட்டுக் கண்ணாடிகளைட்த் தயாரிக்கலாம். எனினும், முதல் இரு வழிமுறைகளுடன் கம்பிவலையைப் பயன்படுத்துவது மிகவும் குறைவு.  

## செம்பதக் கண்ணாடி

சாதாரண கண்ணாடிகளைக் கட்டுப்பாடான வெப்பம் அல்லது வேதியியல் முறைகளைப் பயன்படுத்திப் பதனப்படுத்துவதன் மூலம் கூடிய பலம் கொண்ட செம்பதக் கண்ணாடிகள் உருவாக்கப்படுகின்றன. செம்பதம் செய்யும்போது கண்ணாடிக்குள் சமநிலையான உட்தகைப்பு உருவாகிறது. இதனால், கண்ணாடி உடையும்போது பெரிய கூரிய முனைகளைக் கொண்ட துண்டுகளாக உடையாமல் மணியுருவான சிறிய துண்டுகளாக உடைகிறது. இவ்வாறான மணியுருத் துண்டுகளினால் காயம் உண்டாகக் கூடிய வாய்ப்புக்கள் மிகவும் குறைவு.  

கூடிய பலம், பாதுகாப்பு என்பன காரணமாகச் செம்பதக் கண்ணாடி பல்வேறு முக்கியமான தேவைகளுக்குப் பயன்படுகின்றது. உந்துகளின் சாளரக் கண்ணாடிகள், கண்ணாடிக் கதவுகள், மேசை மேற்பரப்புகள், குளிர்பதனப் பெட்டித் தட்டுகள், சுழியோடுவோருக்கான முகமூடிகள், சமையல் பாத்திரங்கள் போன்றவை செம்பதக் கண்ணாடி பயன்படுத்தப்படும் பொருட்களுக்கான சில எடுத்துக்காட்டுகள். தோட்டா துளையாக் கண்ணாடிகளின் ஒரு கூறாகவும் செம்பதக் கண்ணாடிகள் பயன்படுகின்றன.  

## ஒட்டுக் கண்ணாடி

பல கண்ணாடித் தகடுகளை பாலிவைனைல் புயூட்டிரல் போன்ற நெகிழிப் பொருட்களை இடைப்படலமாகப் பயன்படுத்தி ஒட்டுவதன் மூலம் ஒட்டுக் கண்ணாடிகள் பெறப்படுகின்றன. கண்ணாடி உடையும்போது இடைப்படலத்தில் ஒட்டிக்கொண்டு இருப்பதால் துண்டுகள் கீழே விழுவது இல்லை. ஒட்டுக் கண்ணாடிகளில் தேவையைப் பொறுத்துச் சாதாரண கண்ணாடித் தகடுகளையோ செம்பதக் கண்ணாடித் தகடுகளையோ பயன்படுத்தலாம்.  

## கம்பிவலைக் கண்ணாடி

மெல்லிய உலோகக் கம்பிகளினாலான வலையை கண்ணாடித் தகட்டினுள் பதிப்பதன் மூலம் கம்பிவலைக் கண்ணாடிகள் உருவாக்கப்படுகின்றன. வலிதாக்கிய காங்கிறீட்டு போன்ற கட்டிடப் பொருட்களில் கம்பிகள் காங்கிறீட்டுக்குக் கூடிய பலம் கொடுப்பதுபோல், கம்பிவலை கண்ணாடிக்குக் கூடிய பலம் கொடுக்கும் எனக் கருதப்பட்டாலும், கம்பிவலைக் கண்ணாடி சாதாரண கண்ணாடியிலும் பலம் குறைந்தது. ஆனாலும், தீத்தடுப்புத் தன்மை தேவைப்படும் இடங்களில் கம்பிவலைக் கண்ணாடிகள் பரவலாகப் பயன்படுகின்றன.
# புஸ்ஸதேவ


**புஸ்ஸதேவ,** *சித்துல்பவ்வ* என்ற இடத்திற்கு அருகில் உள்ள உத்பல எனும் ஊரில் வாழ்ந்த பிரதானி ஒருவனின் மகன். பிள்ளைகளிடையே சிறு வயது முதலே சிறப்பு பெற்றிருந்தான். ஒரு நாள் விகாரைக்கு சென்ற அவன் அங்கிருந்த சங்கை எடுத்து ஊதினான். அதன் ஒலியால் அங்கிருந்தவர்கள் கீழே விழுந்தனர். அவனது தந்தை அவனுக்கு வில்வித்தை கற்றுக் கொடுத்தார். அவன் வில்வித்தையில் சிறந்து விளங்கினான். இவன் எய்யும் அம்பு நீண்ட தூரம் செல்ல வல்லதாயிருந்தது. இவன் திறமையை அறிந்த *காவன்தீசன்* இவனைப் படையில் சேர்த்துக்கொண்டான். இவன் அம்பால் *பல்லுக* எனும் தமிழ் தலைவன் இறந்தான்.
# பைலின் புயல்


இந்தியாவின் கிழக்கு கடற்கரைப்பகுதியில் அமைந்துள்ள அந்தமான் கடலில் கடுமையான சூறாவளி புயல் **பைலின் புயல்** (Phailin) அச்சுறுத்தி வருகிறது. இது ஒரு கடுமையான சூறாவளி புயல் ஆகும். அக்டோபர் 8ல் உருவான இது2013 ல் அந்தமான் கடல் பகுதியில் தோன்றிய சாதாரண புயல் 9 ம் தேதி ஆக்ரோசமாக வழுப்பெற்று மேற்கு நோக்கி இந்தியாவின் பகுதிகளான ஆந்திரா, ஒரிசா பகுதியை கடக்க உள்ளது.இந்திய வானிலை ஆய்வு துறை(India Meteorological Department) IMD இது அக்டோபர் 12 அன்று இரவு இந்திய கிழக்கு கடற்கரை கடக்கும்போது பெரிய பாதிப்பை ஏற்படுத்தும் என அறிவித்துள்ளது.  
பைலின்(Phailin) என்றால் தாய்லாந்து மொழியில் ஊதா ரத்தினம் என்று பொருள்.  

## வளிமண்டலவியல் வரலாறு
அக்டோபர் 4, 2013 ஜப்பான் நாட்டின் வானிலை ஆய்வு மையம் (ஹோ சி மின் நகரம்) 400 கி.மீ. (250 மைல்) தாய்லாந்து வளைகுடாவில் காற்று வெட்டு ஒரு வெப்பமண்டலம் உறுவாகியுள்ளதை அறிவித்தது. அக்டோபர் 6ல் மலாய் தீபகற்பத்தில் சிறிது நகர்ந்து பசிபிக் கடல் பகுதியில் மேற்கு நோக்கி நகர்வதை கணினி மூலம் அறிந்தார்கள்.  

## நிலை(12.10.2013)
பைலின் புயல் கலிங்கப்பட்டிணத்திற்கு தென்கிழக்கில் 530 கி.மீ. தொலைவிலும், பாரதீப்பிலிருந்து தென்கிழக்கே 520 கி.மீ. தூரத்திலும் மையம் கொண்டுள்ளது. ஒடிசா மாநிலம் கோபால்பூர் மற்றும் ஆந்திர மாநிலம் கலிங்கப்பட்டினத்திற்கும் இடையே 12.10.2013 அன்று மாலை 6 மணியளவில் கரையை கடக்கும் என இந்திய வானிலை ஆய்வு மையம் தெரிவிக்கிறது. இதனால் 205 முதல் 220 கி.மீ வேகத்தில் காற்று வீசும், மற்றும் 1.5 மீட்டர் முதல் 3 மீட்டர் உயரம் வரை அலைகள் எழும்பும் என தெரிவிக்கப்பட்டுள்ளது.  
14 ஆண்டுகளில் இந்தியாவைத் தாக்கும் கடுமையான புயல் இது ஆகும் என்று ஹவாய் தீவுகளில் பேர்ல் துறைமுகத்திலமைந்துள்ள அமெரிக்கக் கடற்படையின் புயல் எச்சரிக்கை மையம் தெரிவித்துள்ளது. இதற்கு முன்னர் 1999ஆம் ஆண்டு ஒடிசா மாநிலத்தை ஒரு புயல் தாக்கிய போது, 9000 பேர் வரை மரணம் அடைந்தார்கள்.  
ஒடிசா மாநிலத்தில் 26 லட்சத்துக்கும் அதிகமான மரங்கள் சாய்ந்து விட்டதாக மாநில அரசு தெரிவித்தது.  

## முடிவு
12.10.2013 சனிக்கிழமை மாலை, கரையை கடந்த புயலின் கோர தாண்டவத்தால் ஒடிசா மாநிலத்தில் 23 பேர் உயிரிழந்தனர். கோபால்பூர் மாவட்டம், கஞ்சம் மாவட்டம், பாலாசூர் மாவட்டம், ஜகதீஸ்சிங்பூர் மாவட்டம், குர்தா குர்தா மாவட்டம், மற்றும் பட்ரக் மாவட்டம் போன்ற ஒரிசா மாநில மாவட்டங்கள் மிகவும் பாதிக்கப்பட்டுள்ளன. கஞ்சம் மாவட்டத்தில் மட்டும் இலட்சக்கணக்கான குடிசைகள் சேதமடைந்து, 1.26 கோடி மக்கள் வீடுகளை இழந்தனர்..அதி வேகப் புயல் காற்றல் , மரங்களில் குஞ்சுகளுடன் தங்கியிருந்த ஆயிரத்திற்கும் மேற்பட்ட வாய்திறந்த நிலையிலுள்ள சைபீரியன் வகைக் கொக்குகள் இறந்துபோயின.
# கேலி


**நையாண்டி** என்றால் கிண்டல் அல்லது கேலி செய்தல் ஆகும். இது கிண்டலும், கேலியும் கொண்ட நாடோடிப் பாட்டையும்  
குறிக்கும். சில நேரங்களில் சிரிக்க அல்லது நகைக்க வைக்கும் மொழியைக் (வார்த்தையைக்) குறிக்கும்.  

சங்க இலக்கியத்தில் *வசைப்பாட்டு* என்று அழைக்கப்படும் நையாண்டியான பாடல்கள் இடம் பெற்றுள்ளன. இதில் ஔவையார்,  
தன்னை நையாண்டி செய்த ஒரு புலவரை வசை பாடிய ஒரு பாடல் பின்வருமாறு:  

எட்டேகால் லட்சணமே, எமனேறும் பரியே,  

மட்டில் பெரியம்மை வாகனமே, முட்டமேல்  

கூரையில்லா வீடே, குலராமன் தூதுவனே,  

ஆரையடா சொன்னாயடா!  

நாடக இலக்கியத்தில், நையாண்டி உத்தியை முதன் முதலில் கி.மு. 500 களில் ஏதென்ஸ் நாட்டின் அரிஸ்டொபனீஸ் என்பவர்  
பயன்படுத்தியுள்ளார். இவர் சுமார் 40 நையாண்டி நாடகங்களை நடத்தியுள்ளார்.
# காங்லா அரண்மனை

காங்லா அரண்மனையின் நுழைவாயில்]]  
**காங்லா அரண்மனை** (Kangla Palace) இந்தியாவின் மணிப்பூர் மாநிலத்தில் அமைந்த ஒன்று. இது இம்பால் நதியின் கிழக்கு மற்றும் மேற்குக் கரைகளில் அமைந்திருந்தது. ஆனால் தற்போது இம்பால் நதியின் மேற்குக் கரையில் மட்டுமே மீதமிருக்கிறது. கங்லா என்பதற்கு *காய்ந்த நிலம்* என்று மணிப்புரியம் மொழியில் பொருள்.  
## வரலாறு
காங்லா மணிப்பூரின் தலைநகராக முன்பு இருந்தது. இது இம்பால் நகரின் மையத்தில் அமைந்திருந்தது. கடல் மட்டத்திலிருந்து 2,619 அடிகள் (798 மீட்டர்கள்) உயரத்தில் அமைந்துள்ளது. இது ஆட்சியாளர்களின் அரண்மனையாக பொதுவருடம் 33-லிருந்து (C.E 33) பொதுவருடம் 1891 வரை இருந்தது (C.E 1981).இப்பகுதியானது புனிதமான வழிபாட்டு இடமாகவும் கருதப்பட்டது.
# திரிச்சடி


**திரிச்சடி** 1968 மார்ச்சு 8 அன்று கேரளத்தில் வெளியான மலையாளத் திரைப்படம்.  
எம். குஞ்சாக்கோ இயக்கத்தில், பிரேம் நசீர் இரட்டை வேடத்தில் நடித்த திரைப்படம்.  

## நடிப்பு
- பிரேம் நசீர் (இரட்டை வேடம்)
- கொட்டாரக்கர ஸ்ரீதரன் நாயர்
- அடூர் பாசி
- எஸ். பி. பிள்ளை
- பகதூர்
- மணவாளன் ஜோசப்
- கடுவாக்குளம் ஆன்டணி
- கோவிந்தர்குட்டி
- ஷீலா
- பங்கஜவல்லி
- அடூர் பங்கஜம்
- காஞ்சனா (நடிகை)
- தேவகி.

## பின்னணிப் பாடகர்கள்
- கே. ஜே. யேசுதாஸ்
- சி. ஒ. ஆன்றோ
- எஸ். ஜானகி
- பி. சுசீலா

## பணியாற்றியோர்
- தயாரிப்பு, இயக்கம் - எம். குஞ்சாக்கோ
- இசை - ஆர். சுதர்சனா
- இசையமைப்பு - வயலார் ராமவர்மா
- கதை - கானம் இ.ஜெ.
- வசனம் - எஸ். எல். புரம் சதானந்தன்
- வெளியீடு - எக்சல் புரொடக்சன்ஸ்.

## பாடல்கள்
# இரத்தினகிரி

**இரத்தினகிரி** (Ratnagiri) என்பது ரத்னகிரி மாவட்டத்தில் உள்ள துறைமுக நகர் ஆகும். இது மகாராஷ்டிரா மாநிலத்தின் தென்மேற்குப் பகுதியில் அமைந்துள்ளது. இம்மாவட்டம் கொங்கண் மண்டலம் பகுதியின் கீழ் வருகிறது. இக்கடலோரப்பகுதியில் அதிக அளவு மழைப் பொழிவு இருக்கும். இங்கு அரிசி, தேங்காய், முந்திரி, ஆகியனவும் பழவகைகளும் அதிக அளவில் சாகுபடி செய்யப்படுகின்றன. மீன் பிடித்தல் இங்கு முக்கியத் தொழிலாகும். பால கங்காதர திலகர் இப்பகுதியைச் சேர்ந்தவர் ஆவார். 1876-ல் இது நகராட்சியாக மாற்றப்பட்டது.  

## அமைவிடம்
இதன் அமைவிடம் . ஆகும். இந்நகரானது கடல் மட்டத்திலிருந்து 11 மீட்டர்கள் (36 அடிகள்) உயரத்தில் அமைந்துள்ளது.  

## மக்கட்தொகை
இந்தியாவின் 2008 மக்கட்தொகை கணக்கெடுப்பின் படி இங்கு 1,00,000 மக்கள் வசிக்கின்றனர். ஆண்கள் 55% பேரும், பெண்கள் 45% பேரும் வசிக்கின்றனர். ஆண்களின் கல்வியறிவு 86% ஆகவும், பெண்களின் கல்வியறிவு 87% ஆகவும் உள்ளது. இந்நகரின் மொத்த மக்கட்தொகையில் 6 வயதிற்குக் கீழான குழந்தைகள் 6% ஆகும். இந்நகரின் மக்கட்தொகையில் 70% மக்கள் இந்து மதத்தைச் சார்ந்தவர்களாகவும், இஸ்லாமியர் 20% ஆகவும் பிற மதத்தினர் 10% ஆகவும் உள்ளனர்.  

## பொருளாதாரம்
- ரத்னகிரி கேஸ் பவர் லிமிடெட் நிறுவனம்

## முக்கிய இடங்கள்
- ராஜ்பூர் கங்கா
- மார்லேஸ்வர் கோயில்
- திபா அரண்மனை
- மாண்தேவி கடற்கரை
- பாட்தி கடற்கரை
- மிர்கர்வாடா கடற்கரை
- மால்குண்டு
- ஜெய்காத்
- பாவாஸ்
- நிவாலி அருவி
- சிவசமார்த் காத்
- கணபதி கோயில்
- ரத்ன துர்க் கோட்டை
- வேல்நேஷ்வர்
- அடுலிட் பால் தாம்
# வல்கன் (தொன்மவியல்)


**வல்கன்** (*Vulcan*, இலத்தீன்: *Volcānus*, *Vulcānus*) பண்டைய உரோமானிய சமயத்திலும், உரோமைத் தொன்மவியலிலும் நெருப்புக் கடவுளாகக் குறிக்கப்படுகிறார். வல்கன் பொதுவாக கொல்லர்களின் சுத்தியலுடன் ஒப்பிட்டு சித்தரிக்கப்படுகிறார். கிரேக்கர்களின் கிப்பஸ்தசு தேவனுக்கும் ஒப்பானவர். வல்கன் அழிவுகளுடன் இணைத்தே பேசப்படுபவர். எரிமலைகளுடனும் பெருநெருப்புடனும் நெருக்கமானவர். இதன் காரணமாகவே அவரது கோவில் எப்போதும் நகருக்கு வெளியே அமைக்கப்படுள்ளது. வோல்கனோலியா என்பது அவருக்கான சிறப்பு விழாவாகும். இது ஆகத்து 23 நாள் கொண்டாடப்படுகிறது. அப்போது குடும்பத் தலைவர்கள் நெருப்பில் மீனை காணிக்கையாக்குவர். நெருப்பால் ஏற்படும் துன்பங்களை இது தவிர்க்கும் என்பது ஐதீகம்.
# சீமாந்திரா


**சீமாந்திரா** அல்லது சீமாந்தரா (Seemandhra) (தெலுங்கு: సీమాంధ్ర) இது தற்போது ஒருங்கிணைந்துள்ள ஆந்திரப் பிரதேச மாநிலத்தை பிரித்து தெலுங்கானா மாநிலம் (10 மாவட்டங்கள்) அமைத்த பின் எஞ்சியுள்ள ஆந்திர பகுதியாகும் (13 மாவட்டங்கள்) .  

## மாவட்டங்கள்
1. அனந்தபூர் மாவட்டம்
1. கர்நூல் மாவட்டம்
1. கடப்பா மாவட்டம்
1. கிருஷ்ணா மாவட்டம்
1. கிழக்கு கோதாவரி மாவட்டம்
1. மேற்கு கோதாவரி மாவட்டம்
1. குண்டூர் மாவட்டம்
1. சித்தூர் மாவட்டம்
1. சிறி பொட்டி சிறி ராமுலு நெல்லூர் மாவட்டம்
1. சிறீகாகுளம் மாவட்டம்
1. பிரகாசம் மாவட்டம்
1. விசயநகர மாவட்டம்
1. விசாகப்பட்டினம் மாவட்டம்

## தனிமாநில அறிவிப்பிற்கு எதிர்ப்பு
ஆந்திரப் பிரதேச மாநிலத்தை பிரித்து தெலங்கானா தனிமாநிலம் அமைப்பதற்கு சீமாந்தரா மற்றும் ராயலசீமா பகுதிகளில் எதிர்ப்பு தெரிவித்து போராட்டம் நடைபெற்றது.
# ரோம-பாரசீகப் போர்கள்



கிரேக்க-ரோமானிய உலகம் மற்றும் பாரசீகத்தின் பார்த்தியப் பேரரசு மற்றும் சசானியப் பேரரசுகளுக்கு இடையே நடந்த தொடர் போர்களே **ரோம-பாரசீகப் போர்கள்** ஆகும். கிமு 92-ஆம் ஆண்டு பார்த்தியப் பேரரசுக்கும் ரோமானிய குடியரசுக்கும் இடையே போர் மூண்டது. பின்னர் தொடங்கிய பல்வேறு போர்கள், ரோமானியர்கள் மற்றும் சாசானியர்கள் இடையே தொடர்ந்து நடைபெற்றன. இந்த நெடும்போர்கள் அரபு இஸ்லாமியர்களின் படையெடுப்புடன் முடிவுக்கு வந்தன.
# அய்யாவழி கட்டுரைகளின் பட்டியல்

இக்கட்டுரை அய்யாவழி சமயம் தொடர்புடைய கட்டுரைகளின் பட்டியலாகும்.  

- அகிலத்திரட்டு அம்மானை
- அய்யா பெற்ற விஞ்சை
- அய்யா வைகுண்டர்
- அய்யாவழி
- அய்யாவழி புராணம்
- அய்யாவழி மும்மை
- அரிகோபாலன் சீடர்
- ஏகம்
- ஐம்பத்தைந்து ரிஷிகள்
- கலியன் கேட்ட வரங்கள்
- காப்பு (அய்யாவழி)
- குறோணி
- சுவாமிதோப்பு பதி
- நிழல் தாங்கல்
- நீடிய யுகம்
- பஞ்சப்பதி
- பதிகள்
- பால பிரஜாபதி அடிகளார்
- பையன் வாரிசு
# ஸ்மிருதி



**ஸ்மிருதி** என்பது நினைவில் வைத்துக்கொள்ளப்பட்டது என்று பொருள் ஆகும். சமூக வாழ்க்கை தொடர்பான கட்டுப்பாடுகளும் சட்டதிட்டங்களும் சேர்ந்து ஸ்மிருதி என்னும் பெயர் பெறுகிறது. நன்கு அமைக்கப்பெற்ற ஸ்மிருதிகள் எப்பொழுதும் பரதத்துவங்களை அடிப்படையாகக் கொண்டவைகள். பிரம்ம சூத்திரம், பகவத் கீதை, இதிகாசங்கள், புராணங்கள் மற்றும் தர்மசாத்திரங்கள் முதலியவைகள் சிறப்பானவை ஆகும். அடிப்படை இந்து சமயத்தை கடைபிடிப்பதற்கு காலத்திற்கேற்ப எழுதப்படும் விதிகளின் தொகுப்பாகும். இவை காலத்திற்கேற்ப மாறுபடும் தன்மையுடையவை.  

ஸ்மிருதிகளுக்கும், சுருதிகளுக்கும் ஏதாவது முரண்பாடு காணப்பட்டால், வேதங்களையே அடிப்படையாகக் கொள்ள வேண்டும்.  

## இவற்றையும் காண்க
- சுருதி

## ஆதாரங்களும் மேற்கோள்களும்
# பட்டணம் (ஊர்)


**பட்டணம்** ( ஆங்கிலம் : Pattanam), இது இந்தியாவின் கேரளா மாநிலம், எர்ணாகுளம் மாவட்டத்தில் உள்ள ஒரு கிராமம் ஆகும்.  

## அகழாய்வு

பட்டணமே, பழங்கால முசிறியாக இருக்கும் என அண்மையில் அப்பகுதியில் நடத்தப்பட்ட அகழாய்வில் கருதப்படுகிறது.  

2004ல், திருப்பூணித்துறை மரபியல் ஆய்வு நிறுவனம் பட்டணத்தில் நடத்திய ஆய்வில் 10 பானை ஓடுகளில் தமிழ் பிராமி எழுத்துக்கள் பொறிக்கப்பட்டுள்ளது தெரியவந்துள்ளது. அதில் ஒரு ஓட்டில் *ஊர் பா வே ஓ* என்றும், மற்றொரு ஓட்டில் *அமண* என்றும் பொறித்துள்ளதை ஐராவதம் மகாதேவன் படித்துள்ளார்.
# இலங்கையின் மாகாண சபைகள்


இலங்கையில் **மாகாண சபைகள்** (*Provincial Councils*) என்பது இலங்கை மாகாணங்களுக்கான சட்டவாக்க அவை ஆகும். இலங்கை அரசியலமைப்பின் படி, மாகாண சபை ஆனது குறிப்பிட்ட மாகாணத்தின் வேளாண்மை, கல்வி, சுகாதாரம், வீடமைப்புத் திட்டம், உள்ளூராட்சிகள், சாலைவழிப் போக்குவரத்து, சமூக சேவை போன்றவற்றின் நிருவாகங்களைக் கவனிக்கும். இவற்றை விட காவல்துறை அதிகாரம், காணி போன்றவற்றுக்கும் அரசியலமைப்பின் படி இதற்கு அதிகாரங்கள் உள்ளன, ஆனாலும் நடுவண் அரசு இவற்றுக்கான அதிகாரங்களை மாகாண அரசுக்கு வழங்க மறுத்து வருகின்றது. மாகாண சபைக்கு தேர்தல் மூலம் உறுப்பினர்கள் தேர்ந்தெடுக்கப்படுகின்றனர்.  

## வரலாறு
1987 சூலை 29 இல் கையெழுத்திடப்பட்ட இலங்கை-இந்திய ஒப்பந்தத்தின் படி அதே ஆண்டு நவம்பர் 14 இல் இலங்கை நாடாளுமன்றம் தனது அரசியலமைப்பில் 13ஆவது திருத்தம் மற்றும் மாகாணசபைச் சட்டம் இல. 42 (1987) ஆகியவற்றை அறிவித்தது. 1988 பெப்ரவரி 3 இல் ஒன்பது மாகாணசபைகள் உருவாக்கப்பட்டன.  

### நோக்கம்
மாகாண சபைகள் அமைக்கப்பதற்கான நோக்கம் என்னவென இலங்கை-இந்திய ஒப்பந்தத்தின் முகவுரையில் பின்வருமாறு கூறப்பட்டுள்ளது:  
1. இலங்கையின் இறைமையையும், தன்னாதிக்கத்தையும் ஒற்றை ஆட்சியையும் பாதுகாப்பதற்காகவும்,
1. இலங்கையில் பல்லின மக்கள் சிங்களவர், தமிழர், முசுலிம்கள், பரங்கியர் வாழும் நாடாதலாலும், பல மொழி பேசும் ஒரு நாடாக ஏற்றுக் கொள்வதாலும்,
1. பல்லின மக்கள் வாழ்வதால் அவ்வவ் இனத்திற்கு வெவ்வேறான மொழி, கலாசாரம், என்பன உண்டு என்பதை அங்கீகரிப்பதாலும்,
1. தமிழ் மொழி பேசுபவர்கள் இலங்கையின் ஏனைய மக்களுடன் ஒன்றாகக் கலந்து வசிப்பதுடன், வடக்கு, கிழக்கில் பெரும்பான்மையாக வசிப்பதால் அவ்வடக்கு கிழக்கு அவர்களது பூர்வீக பூமி என ஏற்றுக் கொள்வதாலும்,
1. இலங்கை சுதந்திரமும், இறைமையும் தன்னாதிக்கமும் கொண்ட ஒற்றையாட்சி என்பதாலும், அவற்றைப் பாதுகாக்க வேண்டியிருப்பதாலும்,
மாகாண சபைகள் அமைக்கப்படுகின்றன என்று கூறப்பட்டுள்ளது.  

இந்த ஒன்பது மாகாணசபைகளில் இலங்கை-இந்திய ஒப்பந்தத்தின் படி கிழக்கு மற்றும் வடக்கு மாகாணங்கள் ஒன்றிணைக்கப்பட்டு ஒரு நிருவாகத்தின் கீழ் கொண்டுவர இணக்கம் காணப்பட்டது. இவ்விணைப்பு நிரந்தர இணைப்பாக இருப்பதற்கு கிழக்கு மாகாணத்தில் 1988 திசம்பர் 31 இற்குள் பொது வாக்கெடுப்பு நடத்தப்பட வேண்டும் எனவும் தீர்மானிக்கப்பட்டது. 1988 செட்டம்பர் 2 இல் இரு மாகாணங்களும் வடக்கு கிழக்கு மாகாண சபை என்ற பெயரில் இணைக்கப்பட்டன. இலங்கைத் தேசியவாதிகளால் இந்த இணைப்புக்கு எதிர்ப்புத் தெரிவிக்கப்பட்டு வந்தது. 2006 சூலை 14 இல் மக்கள் விடுதலை முன்னணி கிழக்கு மாகாணத்துக்கெனத் தனியே மாகாணசபை நிறுவ வேண்டும் என இலங்கை உச்சநீதிமன்றத்தில் வழக்குத் தொடுத்தது. இவ்வழக்கு விசாரணையை அடுத்து அன்றைய அரசுத்தலைவர் செயவர்தனாவினால் அறிவிக்கப்பட்ட இணைப்பு சட்டவிரோதமானது எனக் கூறி அதனை செல்லுபடியற்றதாக்குவதாக 2006 அட்டோபர் 16 இல் உச்சநீதிமன்றம் தீர்ப்பு வழங்கியது.  
! மாகாணம்  
! இணையதளம்  
|-  
| || மத்திய || 58 || 5,674 || 2,556,774 || மத்திய மாகாணம் ||  
|-  
| || கிழக்கு || 37 || 9,996 || 1,547,377 || கிழக்கு மாகாணம் ||  
|-  
| || வடமத்தி || 33|| 10,714 || 1,259,421 || வடமத்திய மாகாணம் ||  
|-  
| || வடக்கு || 38 || 8,884 || 1,060,023 || வட மாகாணம் ||  
|-  
| || வடமேற்கு || 52 || 7,812 || 2,372,185 || வடமேல் மாகாணம் ||  
|-  
| || சபரகமுவா ||44 || 4,902 || 1,919,478 || சபரகமுவா மாகாணம் ||  
|-  
| || தெற்கு ||55 || 5,559 || 2,465,626 || தென் மாகாணம் ||  
|-  
| || ஊவா || 34|| 8,488 || 1,259,419 || ஊவா மாகாணம் ||  
|-  
| || மேற்கு || 104|| 3,709 || 5,837,294 || மேல் மாகாணம் ||  
|}
# அந்தேரி



**அந்தேரி** (Andheri) என்பது இந்தியாவின் மகாராட்டிரம் மாநிலத்தில் உள்ள மும்பை புறநகர் மாவட்டத்தில் உள்ள அந்தேரி வருவாய் வட்டத்தின் நிர்வாகத் தலைமையிட நகரம் ஆகும். மேலும் இது பெருநகரமும்பை மாநகராட்சிப் பகுதிகளில் ஒன்று ஆகும். மும்பையின் சத்திரபதி சிவாஜி பன்னாட்டு வானூர்தி நிலையம் அந்தேரி கிழக்கில் அமைந்துள்ளது.
# பள்ளியில் ஒரு நாய்க்குட்டி (சிறுகதைத் தொகுப்பு)


**பள்ளியில் ஒரு நாய்க்குட்டி** என்பது சுந்தர ராமசாமி எழுதிய சிறுகதைகளில் சிலவற்றின் தொகுப்பு. காலச்சுவடு வெளியீடாக இப்புத்தகம் 2008 ஆம் ஆண்டு டிசம்பர் மாதம் வெளியிடப்பட்டது. இத்தொகுப்பில் 7 சிறுகதைகள் உள்ளன. இந்த 7 சிறுகதைகளில் ஒரு கதைக்கு மட்டும் தலைப்பு கொடுக்கப்படவில்லை. அக்கதையானது தலைப்புப் போடாத கதை எனக்குறிப்பிட்டு வெளிவந்துள்ளது. சில சிறுகதைகள் முற்றுப் பெறாத நிலையில் இருக்கின்றன. சுந்தர ராமசாமி மறைந்த பிறகு அவரது நாட்குறிப்பேட்டில் அவர் எழுதியிருந்த முழுமை பெற்ற மற்றும் முழுமை பெறாத சிறுகதைகளின் தொகுப்பு இது. இப்புத்தகத்தின் பதிப்புரிமை சுந்தர ராமசாமி அவர்களின் மனைவி கமலா ராமசாமி அவர்களுடையது. இத்தொகுப்புகளிலுள்ள சிறுகதைகளில் ஒன்றான *பள்ளியில் ஒரு நாய்க்குட்டி* எனபதுவே இத்தொகுப்பின் பெயராக சூட்டப்பட்டுள்ளது. இத்தொகுப்பிற்கு அரவிந்தன் முன்னுரை எழுதியுள்ளார்.  
## தொகுப்பிலுள்ள சிறுகதைகள்
- புலமையின் அம்மணம்
- பெயர் தெரியாத மரம்
- பள்ளியில் ஒரு நாய்க்குட்டி
- சாத்துவதும் திறப்பதும்
- இரு நண்பர்கள்
- (தலைப்புப் போடாத கதை)
- கிங்காங்கும் தாராசிங்கும்
## பின்னட்டைக் குறிப்புகள்
பொதுவாக வெளிவரும் எல்லாத் தமிழ் புத்தகங்களிலும் அப்புத்தகத்தின் பின்னட்டையில் சில குறிப்புகள் அச்சிடப்பட்டு இருக்கும். அவை பொதுவாக அப்புத்தகத்தின் உள்ளே உள்ள கதைகளிலிருந்தோ, கவிதைகளிலிருந்தோ அல்லது கட்டுரைகளிலிருந்தோ சில பகுதிகளாக இருக்கலாம். சில சமயம் எழுத்தாளரின் வாழ்க்கைக் குறிப்புகளாக அமையலாம். இன்னும் சில சமயங்களில் அப்புத்தகத்தைப் பற்றிய பிறருடைய மதிப்புரை அல்லது விமரிசனத்தின் சில பகுதியாக இருக்கலாம். அல்லது அந்த எழுத்தாளர் வேறு எங்காவது வெளிப்படுத்திய அவரது கருத்தாக இருக்கலாம். இத்தகைய குறிப்புகள் பெரும்பாலும் அப்புத்தகத்தைப் பற்றிய ஒரு பார்வையை அளிப்பதில்லை என்ற போதிலும் வாசகர்களை அப்புத்தகத்தைப் படிக்கத் தூண்டும் விதத்திலேயே அமைந்திருக்கும். இப்புத்தகத்தின் பின்னட்டைக் குறிப்பு,  
சுந்தர ராமசாமி தனது நாட்குறிப்பேட்டில் தன் கைப்பட எழுதி வைத்திருந்த, முழுமைபெற்ற, பெறாத சிறுகதைகள் மற்றும் நெடுங்கதைகளின் கரட்டு வடிவங்களின் தொகுப்பு இந்நூல்.  
50 ஆண்டுகளுக்கு மேல் எழுதிவந்த சுந்தர ராமசாமியின் பன்முக எழுத்துப் பயணத்தின் முக்கியமான பண்புகள் அனைத்தும் அவரது இறுதி ஆண்டுகளில் எழுதப்பட்ட இந்தக் கதைகளிலும் வலுவாகவே வெளிப்படுகின்றன.  
இந்தக் கதைகளையும் இவை எழுதப்பட்ட காலகட்டத்தில் பிரசுரமான கதைகளையும் பார்க்கும்போது அவர் தனது கடைசி ஐந்து ஆண்டுகளில் மிகவும் தீவிரமாகப் படைப்பாக்கத்தில் ஈடுபட்டிருக்கிறார் என்பது புலனாகிறது. முதுமையையும், நோய்களையும், அவதூறுப் பிரச்சாரங்களையும் எதிர்த்து ஒரு படைப்பாளி மேற்கொண்ட போராட்டத்தின் இறுதித் தடயமே இந்தத் தொகுப்பு.  

## வெளி இணைப்பு
- பள்ளியில் ஒரு நாய்க்குட்டி
# புத்தனாவது சுலபம் (சிறுகதைத் தொகுப்பு)


**புத்தனாவது சுலபம்** என்பது எஸ். ராமகிருஷ்ணன் எழுதிய சிறுகதைகளில் சிலவற்றின் தொகுப்பு. உயிர்மை பதிப்பகம் வெளியீடாக இப்புத்தகம் 2011 ஆம் ஆண்டு டிசம்பர் மாதம் வெளியிடப்பட்டது. இத்தொகுப்பில் 16 சிறுகதைகள் உள்ளன. இப்புத்தகத்தின் பதிப்புரிமை எஸ்.ராமகிருஷ்ணன் அவர்களுடையது. இத்தொகுப்புகளிலுள்ள சிறுகதைகளில் ஒன்றான *புத்தனாவது சுலபம்* எனபதுவே இத்தொகுப்பின் பெயராக சூட்டப்பட்டுள்ளது.  
## நூல் முன்னுரை
இத்தொகுப்பிற்கு முன்னுரையில் கீழ் கண்டவாறு குறிப்பிடுகிறார்.  
சிறுகதை என்பது நீந்திக் கொண்டிருக்கும் மீனைச் சித்திரம் வரைவது போன்றது. அது ஒரு சவால். மீனின் தோற்றத்தை வரைய முயன்றால் அதன் இயக்கம் பிடிபடாமல் போய்விடும். இயக்கத்தை வரைய முற்பட்டால் தண்ணீரின் இயல்பு வெளிப்படாமல் போய்விடும். என்னளவில் சிறுகதை எழுதுவதே எப்போதும் அதிக உத்வேகமும்  
சவாலும் நிரம்பியதாக இருக்கிறது.  

## தொகுப்பிலுள்ள சிறுகதைகள்
- இரண்டு குமிழ்கள்
- புத்தனாவது சுலபம்
- பென் என்று எவருமில்லை
- ஆம் புரூனோ, அவர்கள் குற்றவாளிகளே
- சீட்டாட்டம்
- ஜன்னலைத் தட்டாதே அஷ்ரப்
- பொய்த் தொண்டை
- நடுவில் உள்ளவள்
- ஜெயந்திக்கு ஞாயிற்றுக் கிழமை பிடிப்பதில்லை
- யட்சன் தனித்திருக்கிறான்
- சொர்ணத்து ஆச்சிக்கு மன்மோகன் சிங்கைப் பிடிக்காது
- பேசும் கற்கள்
- சிறு மீன்( குறுங்கதை)
- சொந்தக்குரல்
- சிற்றறிவு
- கோகிலவாணியை யாருக்கும் நினைவிருக்காது
## பின்னட்டைக் குறிப்புகள்
பொதுவாக வெளிவரும் எல்லாத் தமிழ் புத்தகங்களிலும் அப்புத்தகத்தின் பின்னட்டையில் சில குறிப்புகள் அச்சிடப்பட்ட்இருக்கும். அவை பொதுவாக அப்புத்தகத்தின் உள்ளே உள்ள கதைகளிலிருந்தோ, கவிதைகளிலிருந்தோ அல்லது கட்டுரைகளிலிருந்தோ சில பகுதிகளாக இருக்கலாம். சில சமயம் எழுத்தாளரின் வாழ்க்கைக் குறிப்புகளாக அமையலாம். இன்னும் சில சமயங்களில் அப்புத்தகத்தைப் பற்றிய பிறருடைய மதிப்புரை அல்லது விமரிசனத்தின் சில பகுதியாக இருக்கலாம். அல்லது அந்த எழுத்தாளர் வேறு எங்காவது வெளிப்படுத்திய அவரது கருத்தாக இருக்கலாம். இத்தகைய குறிப்புகள் பெரும்பாலும் அப்புத்தகத்தைப் பற்றிய ஒரு பார்வையை அளிப்பதில்லை என்ற போதிலும் வாசகர்களை அப்புதகத்தைப் படிக்கத் தூண்டும் விதத்திலேயே அமைந்திருக்கும். இப்புத்தகத்தின் பின்னட்டைக் குறிப்பு...  
மனிதர்கள் கசப்பையும் ஏமாற்றத்தையுமே வாழ்நிலையாகக் கொண்டுவிட்ட ஒரு காலத்தின் சாட்சியங்கள் எஸ். ராமகிருஷ்ணனின் இக்கதைகள். மனித மனதின் சொல்லித் தீராத விசித்திரங்களிலிருந்து  
பிறக்கும் அபத்த நிலைகளின் வழியே புறக்கணிப்பின், தனிமையின், அவமதிப்பின் எல்லையற்ற கனத்த இருளின் வழியே இக்கதைகளின் பாத்திரங்கள் நடந்து செல்கின்றன.  
அவை சிதறுண்ட குடும்பங்களின், உடைந்துபோன மனங்களின் வழியே தமது சொற்களை உருவாக்கிக் கொள்கின்றன.  
புருனோ துவங்கி அஷ்ரப் வரை இந்தக் கதைகளில் வரும் மனிதர்களை தமிழ் சிறுகதையுலகம் முன் கண்டறிந்ததேயில்லை. தனித்துவமிக்க கதைமொழி, நுட்பமான கதையாடல், வாழ்வின்  
பேருண்மைகளைச் சுட்டிக்காட்டிச் சொல்லும் உரையாடல்கள் என்று இக்கதைகள் சமகால தமிழ் சிறுகதை உலகிற்குப் புதிய திசையை அறிமுகம் செய்து வைக்கின்றன.
# அழைப்பு (சிறுகதைத் தொகுப்பு)



***அழைப்பு*** என்பது சுந்தர ராமசாமி எழுதிய சிறுகதைகளில் சிலவற்றின் தொகுப்பு. காலச்சுவடு வெளியீடாக இப்புத்தகம் 2003 ஆம் ஆண்டு டிசம்பர் மாதம் வெளியிடப்பட்டது. இத்தொகுப்பில் 17 சிறுகதைகள் உள்ளன. இப்புத்தகத்தின் பதிப்புரிமை சுந்தர ராமசாமி அவர்களுடையது. இத்தொகுப்புகளிலுள்ள சிறுகதைகளில் ஒன்றான *அழைப்பு* எனபதுவே இத்தொகுப்பின் பெயராக சூட்டப்பட்டுள்ளது. இத்தொகுப்பிற்கு அரவிந்தன் முன்னுரை எழுதியுள்ளார். அதில் அவர் கீழ்க்கண்டவாறு குறிப்பிடுகிறார்.  

*சுந்தர ராமசாமி*யின் கதைகள் அடுத்த கட்டத்தின் தொடக்கப்புள்ளி மட்டுமல்ல, அவரது எழுத்து ஆளுமையின் பரிணாம வளர்ச்சியின் அழுத்தமான அடையாளமும் கூட. இந்த அடையாளம் அடுத்ததடுத்த கதைகளில் அழுத்தம் பெற்று வருவதைப் பார்க்க முடிகிறது. போதை, பல்லக்குத் தூக்கிகள், ரத்னாபாயின் ஆங்கிலம், பள்ளம், கொந்தளிப்பு, வழி, கோலம், எதிர்கொள்ளல், பட்டுவாடா, நெருக்கடி ஆகிய கதைகளில் இதைத் தெளிவாகப் பார்க்கமுடிகிறது.  

## தொகுப்பிலுள்ள சிறுகதைகள்
- அழைப்பு
- போதை
- பல்லக்குத் தூக்கிகள்
- வாசனை
- அலைகள்
- ரத்னாபாயின் ஆங்கிலம்
- குரங்குகள்
- பள்ளம்
- கொந்தளிப்பு
- ஆத்மாராம் சோயித்ராம்
- மீறல்
- வழி
- கோலம்
- எதிர்கொள்ளல்
- காகங்கள்
- பட்டுவாடா
- நெருக்கடி

## பின்னட்டைக் குறிப்புகள்
இப்புத்தகத்தின் பின்னட்டையில் காணப்படும் குறிப்புகள்:  
தனிப்பட்ட சில காரணங்களுக்காக 1970 முதல் 1977 வரை சுந்தர ராமசாமி எதுவும் எழுதாமல் இருந்திருக்கிறார். 'மோனத்துவம்' என்று சிலரால் வர்ணிக்கப்பட்ட இந்த இடைவெளிக்குப் பிறகு சு.ரா. எழுதிய கதைகள் முற்றிலும் புதிய தடத்தில் பயணிக்க ஆரம்பித்தன. இந்தக் காலகட்டத்தில் மொழி, உள்ளடக்கம், உத்தி, பார்வை ஆகியன சார்ந்து சு.ரா.வின் படைப்பாளுமையில் நிகழ்ந்த மாற்றத்தைப் பிரதிபலிக்கும் கதைகள் இங்கு தொகுக்கப்பட்டுள்ளன.
# நேரியல் சார்பு

கணிதத்தில் **நேரியல் சார்பு** (*linear function*) என்பது வெவ்வெறான ஆனால் ஒன்றுக்கொன்று தொடர்புள்ள இரு கருத்துக்களாகும்:  
- நுண்கணிதம் மற்றும் அதன் தொடர்புடைய பகுதிகளில் நேரியல் சார்பு என்பது ஒரு படி ஒன்று அல்லது பூச்சியமுடைய ஒரு பல்லுறுப்புக்கோவைச் சார்பு அல்லது பூச்சியப் பல்லுறுப்புக்கோவை.
- நேரியல் இயற்கணிதம் மற்றும் சார்பலன் பகுப்பாய்வியலில் நேரியல் சார்பு என்பது ஒரு நேரியல் கோப்பு.

## பல்லுறுப்புக்கோவைச் சார்பாக
நுண்கணிதம், பகுமுறை வடிவவியல் மற்றும் தொடர்புடைய பகுதிகளில், நேரியல் சார்பு என்பது, படி ஒன்று அல்லது பூச்சியமாக உள்ள பல்லுறுப்புக்கோவைச் சார்பாக இருக்கும் (பூச்சியப் பல்லுறுப்புக்கோவை உட்பட).  

ஒரு மாறியில் அமைந்த நேரியல் சார்பின் வடிவம்:  

:<math>f(x)=ax+b,</math>  

இதில் *a*, *b* இரண்டும் பெரும்பாலும் மெய்யெண்களாகவுள்ள மாறிலிகள். இச் சார்பின் வரைபடம் குத்துக்கோடாக இல்லாத கோடாக இருக்கும்.  

*k* -சாரா மாறிகளில் அமைந்த நேரியல் சார்பின் பொதுவடிவம்:  
:<math>f (x_1, ..., x_k) = b + a_1x_ + ... + a_kx_k \, </math>,  

மேலும் இதன் வரைபடம் பரிணாம மீத்தளமாக அமையும்.  

பூச்சியப் பல்லுறுப்புக்கோவை அல்லது படி பூச்சியமுள்ள பல்லுறுப்புக்கோவையாக இருப்பதால் ஒரு மாறிலிச் சார்பும் நேரியல் சார்பாகும்.  

ஒரு மாறிலியில் அமைந்த மாறிலிச் சார்பின் வரைபடம் ஒரு கிடைக்கோடாகும்.  

## நேரியல் கோப்பாக
நேரியல் இயற்கணிதத்தில் நேரியல் சார்பு என்பது, இரு திசையன் வெளிகளுக்கிடையே திசையன் கூட்டல் மற்றும் திசையிலிப் பெருக்கல் ஆகிய இரு செயலிகளையும் பாதுகாக்கும் ஒரு நேரியல் கோப்பு *f* ஆக இருக்கும்:  

:<math>f(\mathbf{x} + \mathbf{y}) = f(\mathbf{x}) + f(\mathbf{y}) </math>  
:<math>f(a\mathbf{x}) = af(\mathbf{x}). </math>  

இங்கு,  
: என்பது திசையிலி களம் ஐச் சேர்ந்த ஒரு மாறிலி. எடுத்துக்காட்டாக ஒரு மெய்யெண்ணாக இருக்கலாம்.  

:, ஒரு திசையன் வெளியின் இரு உறுப்புகள். இத் திசையன் வெளி ஆகவும் இருக்கலாம்.  

சில கணித நூலாசிரியர்கள் திசையிலி களத்தில் மதிப்புகளை எடுக்கக்கூடிய நேரியல் கோப்புகளை மட்டுமே நேரியல் சார்பு எனக் கொள்வதுண்டு; இவை நேரியல் சார்பலன்கள் (linear functionals)அல்லது நேரியல் வடிவங்கள் (linear forms) எனவும் அழைக்கப்படுவதுண்டு.
# சமவெளி (சிறுகதைத் தொகுப்பு)



**சமவெளி**, எழுத்தாளர் வண்ணதாசன் அவர்களின் சிறுகதைத் தொகுப்பு ஆகும். இத்தொகுப்பு முதலில் மார்ச் மாதம் 1983-ல் வெளிவந்தது. இத்தொகுப்பில் மொத்தம் 12 சிறுகதைகள் உள்ளன.இத்தொகுப்பிலுள்ள கதைகளில் ஒன்றான *சமவெளி* என்பதே இப்புத்தகத்தின் பெயராகவும் அமைந்துள்ளது. இப்புத்தகத்திற்கு *சமவெளிச் சிகரம்* எனும் தலைப்பில் வண்ணதாசன் முன்னுரை எழுதியுள்ளார். மேலும் இப்புத்தகத்தின் தொடக்கப் பக்கத்தில்  
ஆக்கர் வாங்காத பம்பரம், மணி உதிராத வெள்ளிக் கொலுசு,  
நசுங்காத பித்தளைக் குடம், கருகிக்ப் போகாத பலாக்கொட்டை,  
கொறுவாய் இல்லாத தங்கச்சி ஊற்றுகிற தோசை, காயம் பட்டாத  
ஆண்பிள்ளை மனது... இவையெல்லாம் நன்றாகவா இருக்கும்...  
எல்லாவற்றையும் நீருக்கும், நெருப்புக்கும், காற்றுக்கும்,  
வெளிச்சத்திற்கும் உண்மையாக இருக்க அனுமதியுங்கள்.  
இயல்பு நம்மை வழி நடத்தும். புல்லை யாரும் நடுவதில்லை.  
தானாக வளருகிறது.  
என்கிறார்.  

## இத்தொகுப்பிலுள்ள சிறுகதைகள்
இப்புத்தகத்தில்  
- தாகமாய் இருக்கிறவர்கள்
- நிலை
- பளு
- வருகை
- சமவெளி
- வரும் போகும்
- பூனைகள்
- சில பழைய பாடல்கள்
- கூறல்
- விசாலம்
- வெளியேற்றம்
- உதிரி
ஆகிய சிறுகதைகள் உள்ளன.  

## பின்னட்டைக் குறிப்புகள்
இப்புத்தகத்தில் வண்ணதாசன் எழுதிய பின்னட்டைக் குறிப்பு:  
என்னதான் மாறுதல்கள் வந்துற்ற போதும், மரபுகள் மீதும் இறந்த காலங்கள் மீதும், அற்பம் எனக் காலம் ஒதுக்கிவிட்டுச் செல்கிற குன்னிமுத்துப் போன்ற  
சிறு அனுபவ உலகங்கள் மீதும் தீராத காதலும் தாகமும் இருந்து கொண்டேயிருக்கிறது. அதுவும் சின்ன வயதின் பேழையிலிருந்து அள்ள அள்ள வற்றாத,  
தீர்ந்து போகாத ஞாபகங்கள் மிஞ்சிக் கொண்டேயிருக்கின்றன.
# கருவகவூக்கி வெளியிடு இயக்குநீர்



**கருவகவூக்கி வெளியிடு இயக்குநீர்** (Gonadotropin-releasing hormone; **GnRH**) என்பது, எந்த திசுக்களின் மீது செயலாற்றுகிறதோ, அவற்றின் வளர்ச்சியைத் தூண்டக்கூடிய, உயிரணுக்களை மிகைப்பெருக்கம் அல்லது மிகை வளர்ச்சிச் செய்யக்கூடிய தூண்டும் இயக்குநீர் (trophic hormone) வகைகளுள் ஒன்றாகும். இது லூட்டினைசிங் இயக்குநீர்- வெளியிடு இயக்குநீர், லூலிபெரின் என்றும் அழைக்கப்படுகின்றது. முற்பகுதி பிட்யூட்டரியிலிருந்து சுரக்கப்படும் கருமுட்டையூக்கும் இயக்குநீர் (FSH), லூட்டினைசிங் இயக்குநீர் (LH) ஆகியவை வெளியிடப்படுவதற்குக் காரணியாக உள்ளது. கருவகவூக்கி வெளியிடு இயக்குநீரானது ஐப்போத்தலாமசில் உள்ள நரம்பணுக்களில் உருவாக்கப்பட்டு, வெளியிடப்படுகின்றது. இப்புரதக்கூறானது இனப்பெருக்கத்‌தில் முதன்மையாகச் செயல்புரியும் கருவகவூக்கி வெளியிடு இயக்குநீர் குடும்பத்தினைச் சேர்ந்ததாகும்.
# வேப்பேரி (சென்னை)

::இதே பெயரைக் கொண்டுள்ள ஊர்களைப் பற்றி அறிய, வேப்பேரி என்ற பக்கத்தைப் பார்க்கவும்.  

**வேப்பேரி** *(Vepery )* இந்தியாவின் தமிழ்நாடு மாநிலத் தலைநகர் சென்னையில் அமைந்துள்ள ஒரு துணை நகரப்பகுதியாகும். சென்னை மாநகரின் வடக்குப் பகுதியில் இந்நகர்ப்பகுதி உள்ளது. பூங்கா நகரத்தின் போக்குவரத்து மையமாக பூந்தமல்லி நெடுஞ்சாலையின் வடக்கே ஒரு செவ்வக பகுதியை உள்ளடக்கியுள்ளது.  

## வரலாறு

மெட்ராசு நகரில் பிரித்தானியக் குடியேற்றத்தின் போது உருவாக்கப்பட்ட பழமையான குடியிருப்புச் சுற்றுப்புறங்களில் வேப்பேரியும் ஒன்றாகும். 1749 ஆம் ஆண்டிலேயே கிறித்துவ மதபோதகர்கள் இப்பகுதிகளுக்கு வரத் தொடங்கினர். ஐக்சு லா சேப்பல் உடன்படிக்கைக்குப் பின்னர், இந்நகரம் பிரெஞ்சுக்காரர்களிடமிருந்து ஆங்கிலேயர்களுக்கு மீட்டெடுக்கப்பட்டது. அதிகாரப்பூர்வமான இங்கிலாந்து திருச்சபையுடன் இணைக்கப்பட்ட மிகப் பழமையான ஓர் அமைப்பு வேப்பேரியில் அமைந்திருந்த நிறுவன அமைப்பாகும் ..  
1828 ஆம் ஆண்டில் புனித மத்தியாசு தேவாலயம் கட்டப்பட்டது. இந்தியாவில் பிரித்தானியரின் முதலாவது கோட்டையான புனித சியார்ச்சு கோட்டையில் உள்ள புனித மேரி தேவாலயத்திற்குப் பிறகு இரண்டாவது பழமையான ஆங்கிலிக்க தேவாலயமாக அமைந்தது. 1842 ஆம் ஆண்டில் புனித மத்தியாசு நாளில் இந்த தேவாலயம் மெட்ராசு நகரின் கிருத்துவப் பாதிரி சிபென்சரால் அதிகாரப்பூர்வமாக புனிதப்படுத்தப்பட்டது.  

மார்ச் 1, 1855 அன்று, மெட்ராசு பெற்றோர் கல்வி நிறுவனம் மற்றும் டோவெட்டன் கல்லூரி ஆகியவை அப்போதைய மெட்ராசு நகரத்தின் உள்ளூர் எல்லைக்குள் வேப்பரியில் நிறுவப்பட்டன. ஏழாவது படைப்பிரிவு காலாட்படையில் படைப்பிரிவுத் தலைவராகப் பணியாற்றிய இராணுவ வீர்ர் யான் டோவெட்டனின் பெயரை டோவெட்டனைச் சுற்றியுள்ள பகுதிகள் பெற்றன.  

## அடையாளங்கள்

இப்பகுதியிலுள்ள முக்கியமான சில இடங்கள் வருமாறு:  

- பெரியார் திடல்
- காவல் துறை ஆணையர் அலுவலகம்
- விலங்குகளுக்கான கொடுமையைத் தடுக்கும் சமூக அலுவலகம்.
- டோவேட்டன் மணிக்கூண்டு

## கல்வி நிறுவனங்கள்
### கல்லூரிகள்
- சென்னை கால்நடையியல் கல்லுரி
- பி.டி.லீ செங்கல்வராய பல்தொல்நுட்பக் கல்லூரி
- புனித கிருத்தோபர் கல்வியியல் கல்லூரி
- குரு சிறீ சாந்திவிச்சய் செயின் மகளிர் கல்லூரி

## தெருக்கள்

வேப்பேரியிலுள்ள முக்கியத் தெருக்கள்  
•வேப்பேரி உயர் சாலை  
•யெர்மியா சாலை  
•பராக்சு சாலை  
•ஈ.வி.கே. சம்பத் சாலை  
•மேடாக்சு சாலை  
•பிரெத்தபீட்டு சாலை  

## இரயில் நிலையங்கள்

சென்னை எழும்பூர் இரயில் நிலையம். சென்னை பூங்கா இரயில் நிலையம் போன்ற இரயில் நிலையங்கள் வேப்பேரிக்கு அருகில் உள்ளன.  

## பேருந்துகள்

வேப்பேரியிலிருந்து சென்னை மாநகரத்தின் பல்வேறு பகுதிகளுக்கும் பேருந்து சேவைகள் இயக்கப்படுகின்றன. டோவேட்டன் பேருந்து நிலையம், வடக்கு எழும்பூர் இரயில் நிலையப் பேருந்து நிலையம், மில்லர்சு பேருந்து நிலையம், எழும்பூர் பேருந்து நிலையம் ஆகியவை வேப்பேரிக்கு அருகிலுள்ள பேருந்து நிலையங்களாகும். 10ஏ, 134ஏ, 159சி, 159இ, 17 போன்றவை இங்கிருந்து புறப்படும் சில முக்கியத் தடங்களில் செல்லும் பேருந்துகள் ஆகும்.  

வேப்பேரியில் கடந்த 11 அக்டோபர் 2013 அன்று, ஈ.வி.கே சம்பத் சாலையில் 2009 ஆம் ஆண்டு அடிக்கல் நாட்டப்பட்டு கட்டிமுடித்த புதிய காவல் ஆணையர் அலுவலகம் அப்போதைய முதல் அமைச்சர் செல்வி ஜெ.ஜெயலலிதா அவர்களால் திறந்து வைக்கப்பத்தது.
# எம். கே. மீரான்


**எம். கே. மீரான்** (இ. 1972) ஒரு இந்திய விடுதலைப் போராட்ட வீரர்.  

## வாழ்க்கைக் குறிப்பு
மீரான், தேனி மாவட்டம், உத்தமபாளையம் அல்லாபிச்சை என்ற குலாம் மைதீன்-தங்கம்மாள் இணையருக்கு மகனாகப்பிறந்தவர். போடியில் பள்ளிப்படிப்பை முடித்த இவர் ஜவகர்லால் நேருவின் நேர்முக உதவியாளராக இருந்த ஜி. பார்த்தசாரதியுடன் சேர்ந்து சென்னையில் கல்வி பயின்றார். தனது நண்பர் பெ. துாரன் என்பவருடன் இணைந்து பித்தன் என்ற கையெழுத்துப் பிரதியினை நடத்தினார். கல்லுாரி படிப்பு முடிந்தவுடன்  
கோயமுத்துாரில் சார்-ஆய்வாளராக பணியில் சேர்ந்தார்.  

பணியின்போது பிரித்தானியருக்கு எதிராக ஆங்காங்கே போராட்டம் நடைபெற்றது. அதில் காவல்துறை அதிகாரி என்ற முறையில் மக்களை தாக்கவேண்டிய நிர்பந்தம் செய்யப்பட்டது. அதை அவர் ஏற்கவில்லை. பணியில் இருந்து விலகி 1941 ஆம் ஆண்டு நடைபெற்ற தனிநபர் சத்தியாகிரகப் போராட்டத்தில் ஈடுபட்டு ஆங்கிலேய அரசுக்கு எதிராக தந்திக்கம்பிகளை அறுத்தல், அரசுக்கு எதிராக துண்டு அறிக்கைகள் விநியோகம் செய்வது போன்ற வேலைகளில் ஈடுபட்டு கைது செய்யப்பட்டார். இதற்காக வேலுார், அலிப்புர், பெல்லாரி சிறைகளில் ஒரு வருட காலம் தண்டனையை அனுபவித்தார். அதன் பின்னர் 1942 ஆம் ஆண்டு வெள்ளையனே வெளியேறு இயக்கத்தில் ஈடுபட்டு கைது செய்யப்பட்டார்.  

மீரான் 1972 ஆம் ஆண்டு இறந்தார்.